khistorydata/jeongjo-sjw-relations huggingface dataset:
정조 0년 · 목
余具遠遊冠絳紗袍。出今在門乘輿。詣崇政門外幕次。令記注官金鑧。左相入對事往諭。又令假注書徐龍輔。都監都提調入對事往諭。○令曰。都承旨入對。又令曰。都監三房堂上入對。○左議政李溵曰。 大朝起寢後。朝入湯劑已 進御乎。余曰。姑未起寢。湯劑亦姑未 進矣。余曰。 聖心方切憧憧。今日 診筵。如有 追慕下敎則善爲仰對。溵曰。臣昨纔直宿。今日雖非當次。而邸下動輿之後。不情與常時有異。今日又欲直宿矣。余曰。善思之矣。直宿也。余曰。腰彩輿悉以次序排列。以 肅廟腰彩輿奉於前行。○令曰。 太室禮儀使旣已預差陞實。則 毓祥宮似無異同。 毓祥宮禮儀使亦陞實事分付。又令曰。禁軍將及都監中軍。列在腰彩輿之前。見腰彩輿奉出。仍爲先廂。○入幕次少頃出次。步詣崇政殿東庭。少頃步詣資政門前。少頃步詣崇政殿前階。 上詣崇政殿前。 親傳香。余祗迎 上祗迎。余陪 香祝册寶出崇政門。○令曰。見 大朝還內後。余當出宮。仍令宮官沈豊之進 上祗迎所。白以余已出崇政門之意。 上還內。余乘輿隨 香至興化門外。下輿乘輦。詣太廟降輦乘輿。入齋室少頃。具冕服出幕次。詣 太室及 永寧殿奉審訖。詣少次。具遠遊冠絳紗袍。乘小輿詣齋室前省牲。
정조 0년 · 강
召接禮房承旨鄭昌順于齋室。
정조 0년 · 목
余曰。將奉審於 玉册欌。都監堂上及陪衛待令。
정조 0년 · 목
承旨鄭昌順達言。大祝李在學行步之際。誤觸假床。有墜落之聲。殊欠愼重。請推考。依之。
정조 0년 · 강
余詣 太室奉審 玉册欌。
정조 0년 · 목
具冕服詣 太室。○承旨鄭昌順曰。自前親祭時若雨下。則諸執事皆入月廊。而軒架則設於左右夾門矣。請今亦依例爲之。余曰。依爲之。百官亦於簷端設油遮日爲可。余曰。配享功臣位。亦設油遮日乎。昌順曰。無前例矣。余曰。旣以功臣配享。則冒雨從享。似涉如何。其令典設司設大油遮日於從享位。○令曰。守僕奉出 肅廟玉册。改其匱而藏之。還入齋室。
정조 0년 · 강
召接戶曹判書具允鈺于齋室。
정조 0년 · 목
余曰。西門以軍兵數十名把守爲可。余曰。今夜必早爲將事然後。 大朝陳賀。亦可以早行矣。○令曰。二更開門。似甚窘速。開門初更五點爲之。
정조 0년 · 강
引接領相禮房承旨于齋室。
정조 0년 · 목
余曰。兩勢如此。何以則爲好耶。領議政金尙喆曰。不勝悶切矣。余令假注書徐龍輔出傳油遮日。善爲鋪設後。使守僕奏達之令。
정조 0년 · 강
召接都監堂上于齋室。
정조 0년 · 목
都提調金尙喆曰。腰彩輿所當先安於幄次。而今日雨勢如此。從權安於臺上乎。余曰。好矣。尙喆曰。然則臺上地狹。四玉册竝奉於一彩輿。四寶文竝奉於一腰輿何如耶。余從之。○余曰。承旨出去。諸執事及陪衛。催促待令好矣。
정조 0년 · 강
詣 太室上 册寶。
정조 0년 · 목
具冕服出齋室入 太室。○余曰。東西門稍間。百官行禮之際。似難詳聞呼唱之聲。又使一引儀於中門呼唱。禮儀使引余入 太室。行禮後出就小次。少頃出次更入 太室。禮罷詣 太室之後。焚幣藏祝而出。還入齋室。
정조 0년 · 강
儲慶宮　毓祥宮。令兼文學文學摘奸以來。
정조 0년 · 강
令禁喧郞廳汰去。該房承旨推考。
정조 0년 · 목
口令曰。 廟門雖有設油遮日之事。莫重咫尺之地。喧譁若是之甚。禁喧郞廳汰去。不能檢飭該房承旨推考。
정조 0년 · 강
余自 太廟詣 毓祥宮。先爲還宮。
정조 0년 · 목
具翼善冠袞龍袍。乘輿出 太廟門外。降輿乘輦。詣 毓祥宮。○余曰。都監都提調及右相入對事往諭。金尙喆李思觀入對。余曰。自 大朝有促 敎。故余則先爲還宮。初獻官替爲將事。仍還宮。
정조 0년 · 강
上御集慶堂。受 册寶及陳賀。余率百官行禮。
정조 0년 · 목
上具遠遊冠絳紗袍陞座。○余具遠遊冠絳紗袍就立階下席次。行四拜禮。進 册寶。行禮竝如儀。上曰。坊民年老者來待乎。使之入內庭參賀。太學生亦來乎。 上曰。老民中癸酉生進立階下。都承旨李溎曰。只三人矣。 上敎曰。汝等各特加一資。
정조 0년 · 강
詣景賢堂受賀。
정조 0년 · 목
具遠遊冠絳紗袍。出今在門乘輿。詣延和門外幕次。降輿座堂。○余曰。都監堂上入對。余曰。三殿版位禮貌官入對。都監堂上具允鈺。趙重晦。金漢耆進伏。余曰。差備待令乎。允鈺曰。待令矣。余出幕次。乘輿詣通陽門降輿。步詣集慶堂。率百官呼唱四拜。一如儀註。禮畢呼嵩。余步出通陽門。乘輿詣景賢堂受賀。禮畢仍還內。
정조 0년 · 강
罷大司憲朴相老職。
정조 0년 · 목
令曰。筵席體貌。何等嚴重。都憲之職。體貌自別。而向日入侍。大司憲朴相老奏對之際。全欠敬謹。擧措劻欀。亦近喜事。其在正臺閣之道。不可無飭。大司憲朴相老罷職。
정조 0년 · 강
令大司諫南玄老時任諸臺竝遞差。
정조 0년 · 목
令曰。臺諫論事。事體不輕。而大司諫南玄老向日賓對。已發旋止之啓。續陳於經夜之後。可謂損體。大司諫南玄老遞差。又令曰。都憲諫長之擧措如此。而諸臺之默無一言。殊欠臺臣之體。時任諸臺。一竝遞差。
정조 0년 · 강
令沈有鎭禁推。
정조 0년 · 목
承旨申大升達言。去夜 太室親享時。第 八室執樽沈有鎭。無端離所。以致節措之遲滯。事體可駭。臣則請推外無他罰。何以爲之。令以禁推。
정조 0년 · 강
召接承旨徐浩修于尊賢閣。
정조 0년 · 목
令曰。吏兵批歲抄點下者。考例捧令旨。餘皆勿論。
정조 0년 · 강
有政。吏曹參判具㢞進。
정조 0년 · 목
以李鎭衡爲輔德。盧聖中爲弼善。
정조 0년 · 강
令別例房郞廳率別看役及算員來待。
정조 0년 · 목
令曰。江華下去中官。當奉 玉册。而所盛籠不可不備。別例房郞廳率別看役及算員來待事分付。
정조 0년 · 강
令 坤殿進表裏。廣達門外擧行。
정조 0년 · 목
令曰。廣達門外。 中宮殿旣行 版位問安。 坤殿所進表裏。亦以此處擧行。
정조 0년 · 강
召接詣臺臺臣于尊賢閣。大司諫朴相岳。司諫閔游。獻納申大年。掌令申昕。
정조 0년 · 목
相岳等曰。得伏見昨日令旨之下者。以前都憲之奏啓。擧條言辭。有欠敬謹。至有譴罷之命。不爲糾正之諸臺。亦被時遞矣。其所論。旣是國人之所共憤。則不宜以此輕罪言官。請前都憲罷職之令。諸臺遞差之罰。幷還收。余曰。都憲處分。余意非諫長所謂伊日之謂也。欠敬與喜事。亦非一事之謂也。不從。
정조 0년 · 강
諭判府事韓翼謩。
정조 0년 · 목
令曰。連値齋戒。不得面諭。明日入對事。史官往諭于韓判府事。
정조 0년 · 강
令判府事申晦朔俸。更爲輸送。
정조 0년 · 목
戶曹達言。卽接廣興倉所報。則判府事申晦自去九月今二月至。合七朔朔俸祿牌請受次。倉官進去本家。則以爲。自有昨秋所遭以後。不敢冒受常廩。前後有命。而末由祗承云。何以爲之。令以。令倉官更爲輸送。
정조 0년 · 강
左副承旨李普行上書乞遞春秋兼銜。批下該曹稟處。
정조 0년 · 목
普行與其叔同春秋宜哲有應避之嫌也。
정조 0년 · 강
禮曹判書趙重晦上書辭新資。忠淸監司閔百奮。御營大將張志恒上書乞遞。幷賜例答。
정조 0년 · 강
副提學金夏材以母病上書乞遞。答許救護。
정조 0년 · 강
令慢不擧行中官拿處。
정조 0년 · 강
上命內局入侍。時原任大臣同爲入侍。
정조 0년 · 목
上敎曰。今予靜思。一則憶昔。一則追慕。王世孫旣孝章後。來頭 孝章將若爲章陵。今豈若章陵之事。而凡事爲國深遠之道。其宜預思。凡事不重則不威。今番禮成後。其亦興惟 孝章宮有號然後。宗統正事面直。今者 孝章孝純二字。宗統自正乎。其欲下問。今內局入侍時原任大臣。同爲入侍。
정조 0년 · 강
引接判府事韓翼謩于尊賢閣。
정조 0년 · 목
翼謩曰。今番慶禮。莫非睿孝仰格之致。八域含生。孰不蹈舞。而至於臣則罪負莫大。嶺海斧銊。惟是之竢。特蒙聖朝包容之澤。復入修門。獲覩盛儀。區區私情。感祝之外。何可盡達。余曰。 大朝業已洞燭。余亦知實狀。何必過嫌。翼謩曰。下令至此。尤不勝悚懍。余曰。承候於 大朝乎。翼謩曰。入診時。同入承候伏計矣。
정조 0년 · 강
藥房入診及大臣入侍。余侍坐。
정조 0년 · 목
上敎曰。雖下敎。諸大臣其能正如意云。今聞初頭所奏。予意已知。而初意爲 孝章孝純議諡之意。今番邦慶順成。其宜爲 宗國萬世計。靜臥興惟。有此下敎。予其能記。旣上告下布。雖無可疑。輾轉以思。國之重事。安若磐石。然必也正名。予之欲問者。非爲美諡。難測者世事。於章陵有引興獻王故事所爭者。數次下敎。予心動焉。憶其時。世孫亦將何。其在息邪說正宗統之道。不若今爲。當此邦慶莫大之時。繼定于此。亦萬世永固之意也。此非議諡者。 孝章稱承統孝章世子。孝純稱孝純承統世子嬪。造給玉印竹册。其亦承慶傳後之意。其雖上告宗統。爲此之意。兼告由朔祭。頒示八方。將下敎。原任大臣所奏國體勝。亦有前例。名曰册印都監。戶禮工三曹堂郞擧行。一堂上。郞廳。只此一人。都廳安徐。又下敎曰。册印內入御覽。詣 孝章宮時。世孫隨詣行禮。册印安於册寶欌。
정조 0년 · 목
余謂都承旨徐浩修曰。同副與都承旨不以爲嫌乎。浩修曰。不知矣。予曰。頃有酬酢於洪奉朝賀。使之傳于卿父矣。其果聞知耶。浩修曰。果已承聞。臣父往見洪奉朝賀。已爲說破。而其子弟處義。姑未可知矣。余曰。淸風驪陽兩家。雖以私事。不曾致嫌。況此與私有異乎。他承旨以此說話。傳于同副。使不爲嫌也。
정조 0년 · 강
召接承旨李商巖。徐浩修于尊賢閣。
정조 0년 · 목
余曰。藥房問安時刻已及乎。商巖曰。姑未及矣。余曰。承旨加資。善爲矣。商巖曰。濫蒙恩典矣。余令都承旨徐浩修入對。令曰。宮官上書。頃因 大朝批旨不許捧入矣。更思之。未必爲然。
정조 0년 · 강
令捧宮官請由之章。
정조 0년 · 목
令曰。日前兼司書請由之章。使之還給者。以其有向者請由勿捧之 下敎故也。更考 傳敎則傳敎中旣無宮官二字。關係孝理之政。有難一切防遏。此後政院知悉。
정조 0년 · 강
引接時任大臣都監堂上于尊賢閣。領議政金尙喆。左議政李溵。右議政李思觀。戶曹判書具允鈺。禮曹判書趙重晦。工曹判書金漢耆。
정조 0년 · 목
余曰。祭服用樂一節。禮判何以磨鍊乎。冕服則事體旣重。而國忌相値。似不當用樂矣。此則稟定可也。余曰。致詞頭辭。亦爲稟定好矣。
정조 0년 · 강
領議政金尙喆箚辭錫馬之典。賜答。
정조 0년 · 목
答以。上駟寵錫。實由彝章。所辭過矣。卿其安心領受。仍令遣史官傳諭。
정조 0년 · 강
禮曹判書具允鈺。工曹判書金漢耆。都承旨鄭昌順上書辭新資。幷賜例答。
정조 0년 · 강
右承旨李衍祥上書陳私嫌徑出。賜答。
정조 0년 · 목
書略曰。臣與都承旨鄭昌順有世所共知之嫌。義難周旋於一院之間。玆敢徑出。亟遞臣職。批答見漏。
정조 0년 · 강
說書申光絅以母病上書徑出。答許救護。
정조 0년 · 강
輔德李鎭衡上書乞遞春秋兼銜。答下該曹稟處。
정조 0년 · 목
鎭衡與其兄同副承旨鎭恒有應避之嫌也。
정조 0년 · 강
注書韓用龜上書陳應避之嫌乞遞。答下該曹稟處。
정조 0년 · 목
用龜與左副承旨李商巖有娚妹應避之嫌也。
정조 0년 · 강
副修撰嚴思晩上書乞郡。答下該曹稟處。
정조 0년 · 강
召接前大提學徐命膺。大提學李徽之于尊賢閣。
정조 0년 · 목
余曰。竹册文盡製乎。命膺等曰。盡製矣。余曰。龍亭鼓吹閤外待令。
정조 0년 · 강
召接都監堂上金漢耆于尊賢閣。
정조 0년 · 목
余曰。工役今至何境乎。漢耆曰。竹册銀印方鑄矣。
정조 0년 · 강
明日親押處所。令依前擧行。
정조 0년 · 목
余曰。今番旣異忙急之時。而莫重代撰之文。將以頒示八方。則文亦不可不觀。有難以此用之。文衡亦不可無責。余曰。以竹册文言之。禮無子侄之稱。而伯父云者。殊欠國家體統。此亦不可不付籖。記事官洪國榮曰。倉卒之間構出。而文字易致疵病。倚馬之才。有難人人責之。余曰。大提學乃一國文衡。豈可不責之以文乎。浩修讀親 祭時執事官望單子。余曰。大祝及册印官。前旣以兼差稟行。則今番各差何也。浩修曰。銓曹似未及察矣。
정조 0년 · 강
命大提學李徽之推考。竹册文中一句。付標以入。
정조 0년 · 목
令曰。大提學李徽之推考。頒敎文更爲製進。又令曰。竹册文中一句語。承旨面承下令。其令大提學知悉。卽爲付標以入。
정조 0년 · 목
令曰。上册寶册印時。宮闈令必以稟旨稟令者。故例也。今番親 祭宮闈令。初無經稟。經自塡差。事涉疏忽。府有司中官從重推考。
정조 0년 · 강
令明日陪衛宮官食後入來。
정조 0년 · 목
令曰。明日手押。藥房入診罷後當爲之。陪衛宮官食後使之入來。時刻則待下令。只入正時。
정조 0년 · 강
令判府事申晦祿俸。更爲輸送。
정조 0년 · 목
戶曹達言。判府事申晦七朔祿俸。更爲輸送。則以爲。滓穢之賤。不敢以大臣自處。則冒受常廩。實非所敢。又不領受。何以爲之。令以。倉官更爲輸送。
정조 0년 · 강
座興泰門。親押 孝章廟告由祭 香祝。
정조 0년 · 목
具翼善冠袞龍袍。就褥位親押 香祝訖。還內。
정조 0년 · 강
召接都監堂上具允鈺趙重晦金漢耆于尊賢閣。
정조 0년 · 목
余曰。册文頻改。工役何如。允鈺曰。册印幾乎盡成矣。余曰。明曉可以封裹乎。漢耆曰。庶可及矣。余曰。大臣入對。領議政金尙喆。左議政李溵。右議政李思觀進伏。余曰。服色何以磨鍊乎。余曰。五禮儀册封世子卷持入。余曰。旣載禮儀。上 册印時及陪進時。以朝服擧行。 祭享時則當袞龍袍矣。思觀曰。日氣尙寒。而動駕在明。感患之餘。勞動可悶。衣襨諸節。各別愼攝伏望。余曰。當留念矣。
정조 0년 · 강
改差鏡城判官宋樂。
정조 0년 · 목
吏曹達言。新除授鏡城判官宋樂呈狀內。渠之除拜時。與本曹佐郞金翊休有親査應避之嫌。不可冒赴云。請依例改差。依之。令以。今日政差出。
정조 0년 · 강
修撰李秉模書論尹養厚洪良漢。賜批。
정조 0년 · 목
書略曰。顧今人心陷溺。世道乖離。朝無老成之彥。野有遺逸之賢。君子無所恃而小人無所憚。惟知爵祿之可貴。下識廉耻之爲大。日駸駸以趨乎無可如何之地。有識之寒心。厥惟久矣。惜乎。使有如故宰臣尹心衡在者。豈不矜式乎士林。維持其萬一也耶。噫彼宰臣。居家而有淸儉之操。立朝而秉義理之正。麤衣糲飯。沒齒乎桑戶棬樞之下。而視軒冕。不啻若㢢屣。流風餘韻。至今耀人耳目。此臣所以恨不幷時而竊嘗歎賞者也。其子養厚。蔭藉名父。位躋宰列。世所稱淸官要職。莫不平步而兜攬。在渠之道。固當飭躬勵操。激濁揚淸。以守其父之緖餘。而今乃一反其道。父以淸儉而子以貪侈。父以義理而子以勢利。勢之所歸。朝東而暮西。利之所在。左鑽而右刺。奸細之情。側媚之態。有不忍正視。而至若柳知養之頃年一疏。具庠輩之向日綢繆。或始涉而終賣。或先密而後背。改頭換面。婢膝奴顏。殆乎干百億化身。而出入人家。主張時論。一國喧傳。十目難掩。則自知見棄於公議。而乃作陰護朋類之說。厭然掩惡。遊辭取容。臣固不知所營者何事。所與者幾人。而除非一種嗜利無恥之徒。則名爲士夫。顧安肯同流合污於其間哉。然迷俗易欺。小慧潛售。百計壠斷。爵位愈顯。噫嘻痛矣。從古小人之跡。如出一手。其自爲地則誠巧矣。奈國家世道何哉。嗚呼。賢邪進退。實關有國之興亡。在上之人。亦豈不知賢之可進。邪之可退。而惟彼小人。深於謀身。希覬窺伺。投間抵隙。利在大臣則附大臣。利在戚里則附戚里。利在敵國則附敵國。惟利是視。閃忽莫測。於是乎變亂其黑白。顚倒其是非。必使人主汨其善善惡惡之心然後。肆行胸臆。禍人家國。而渠之爵祿則自在安享。此小人所以常幸而君子所以常不幸也。臣每讀前史。未嘗不抱腕太息於滔滔之轍。而不幸於臣身親見其人也。嗚呼。君親一也。孝於親者。必忠於君。是故求忠臣必於孝子之門。此灼然之理也。今養厚則於其賢父之志事。一切置諸笆籬邊。而徒席餘庥。躐取厚利。不復知世間有羞恥事。則臨江名亭之放恣移搆。負郭良田之爛熳圖占。在渠猶屬細故。臣不欲索言以傷忠厚之風也。噫人之無良。至於此極。而尙可曰姑且恕其忘父。乃更責以忠君也耶。若使此人一日在朝則有一日之憂。二日在朝則有二日之憂。終爲國家心腹之患。將不知何樣機關。出於何地。思之及此。寧不凛然。傳曰。惟仁人。能好人能惡人。又曰。惟仁人。放流之。不與同中國。伏願邸下深軫世道之憂。眀示好惡之正。亟令有司夬施屛裔之典。使朝野之人。洞知小人勿用之義然後。益懋典學。益勵庶政。嚴隄防而申明義理。禮儒賢而講究治謨。則士氣可培而趨向可正矣。紀綱可立而邦本可固矣。凡所以仰體我 大朝精一之傳者。孰有大於此哉。或曰方當初政。不宜有竄逐。此則大不然。流放竄殛。豈非重華之初政。而未聞當時以此少之也。目下急務。斯其爲最。姑不必更及佗事。而副司直洪良漢。以釁累之蹤。夤緣謟附。濫通淸顯。物情駭歎。久而未已。備堂經筵之任。一竝刊正。則其於勵名節重官方之道。尤豈不有光乎。鳴呼。臣家自先祖文靖公臣植。當朝議歧貳之後。行大過獨立之道。繼以文忠公端夏。力持和泰之論。每陳包荒之道。考諸文字。丹心炳然。則傾訐之風。卽臣家傳之戒。而臣又賦性疏拙。存心謹畏。夫豈有一毫矯激之意。而第念世受國恩。涓埃莫報。目見世道之陷溺。國勢之岌嶪。而徒占便宜。一味囁嚅。則是不獨負國家也。實負祖先也。臣豈忍爲此哉。批以。尹養厚之嗜利。已知於蘄點館職之時。所請依施。洪良漢事。當初簡拔。出自 聖意。從當仰稟 大朝處之。爾其勿辭。卽爲隨駕。
정조 0년 · 강
詣儲慶宮展拜。
정조 0년 · 목
余具翼善冠袞龍袍。出今在門。乘小輿。右承旨李致中讀奏修撰李秉模上書。令曰。兼文學平日疏拙。故不以此期之矣。尹養厚之館職蘄點。爲十七次。伊時余有所見。已知其嗜利之心矣。其佗事過與不過。非余所知矣。賜批。仍令兼文學李秉模牌招。又令禮貌官推考。龍亭儀仗。不卽待令故也。出興化門乘輿。路傍有擊錚人。令該曹問達。詣本宮。就版位展拜。後奉審。遣宮官。問安于 大殿 中宮殿 惠嬪宮。仍還宮。
정조 0년 · 강
令陪衞禁軍挾輿軍試財放。
정조 0년 · 목
旣承 下敎。故令一體試取。余謂兵曹判書徐命善曰。以省弊之意。 大朝每下依中日例擧行之敎。而監的無人。防弊甚疏。故俄已下令。而銃則尤易生奸。今日入格。爲幾人乎。旣是科擧則不宜若是容奸矣。命善曰。臣方各別嚴飭矣。余曰。此後防奸之道。另加細究。後日以奏。
정조 0년 · 강
令申復文武臣殿講之規。
정조 0년 · 목
余謂承旨曰。文武臣專經殿講。孟朔有元定日子。預爲取稟。自是成憲。此後復舊爲之事知委。左承旨鄭昌順曰。文武講。當以十一日十八日元定日子取稟乎。從之。
정조 0년 · 강
令吏曹祭享色吏。從重科治。
정조 0년 · 목
余謂承旨曰。享色之不善差祭。下吏之捧賂操縱。極爲寒心矣。下吏之捧賂。已極無狀。而官員之給賂。其可忍爲乎。左副承旨鄭昌順曰。吏郞差祭時。多成空名帖以給該吏。故有此幻弄之事矣。余曰。重祀典。 大朝前後下敎。累何如。而有此行賂除免之事。以致此等之患。獻官雖下罷職之令。安知無掩護不爲草記之弊乎。此等事。責在吏曹。差祭堂郞不爲另擇之致也。○吏曹達。順康園正朝祭執事一員。終不進參事査問。則差祭名帖。初不傳給云。該郞廳沈★(土+奕)。卽爲汰去。摘奸郞廳李性吾。則以無頉仰對。尤爲可駭。請爲先汰去。令攸司御處。令曰。郞廳已處分。而究厥罪狀。專在下吏操縱。該吏。令攸司從重科治。
정조 0년 · 강
飭百官祗迎。依古禮鞠躬。
정조 0년 · 목
余謂承旨曰。祗迎時俯伏。聞諸故老。不如是矣。都承旨徐有隣曰。近者過於婦寺之忠。故有此弊矣。余曰。擎跽曲拳。非禮也。以祗迎言之。古則鞠躬。而今爲俯伏。亦非禮也。此後依古例爲之。○余曰。紀綱立然後可做百事。以昨日陳賀言之。百官班列。屢次申飭。終不免紊亂。余往 宗廟時。陪從者多。而往昌德宮時減半。自 毓祥宮回駕時。班列稍勝。必有往來紛然之弊矣。向以朝儀之不整。因故相尹東度所奏。始行木牌。而東倒西傾。所見駭然。此專在押班監察之得人。而監察擇差。在於吏曹矣。
정조 0년 · 목
上敎曰。臨門朝參。聽政後。亦爲之乎。領議政金尙喆曰。聽政後。有自 上爲之之例。而朝參。卽是國朝盛禮也。是以雖在聽政之時。小朝不得爲之矣。左議政李思觀曰。豈可以聽政有 命。而自 上廢其應行之典禮乎。 上曰。朝參不過詢問臣僚之禮。而聽政後。予行朝參。誠怪異矣。尙喆曰。臣等竊恐 聖體之勞動。而何可有例而廢之乎。 上曰。然則處所。何處爲之乎。尙喆曰。處所則無處不可。而況當歲初。世孫侍坐。行此大朝儀之後。國政民瘼。俯詢臣鄰。豈不有光於 聖德乎。且聽政節目。聽政初日。只行朝參。則只字可見小朝不得行之法意。 大朝若不行朝參。則朝參從此停廢矣。大司憲李溎啓言。臣伏承予心皆春。爲世孫祈永之敎。臣不覺涕淚潸然矣。南絳綘老。李迪輔。朴盛源之啓。決不可經年爭執矣。 上問大臣之意。尙喆曰。誠如臺臣之請矣。南綘老有原恕之 敎。而臣等無狀。未能對揚矣。 上敎曰。南絳老事。頃者已諭。朴盛源申冤之說。其本無據。雖不斷律。況今後亦不可以一逆字斷其人。其令擧國咸知此意。以雪其事。此人若此。況朴盛源乎。特放。可謂毛將爲傅。尙喆曰。南絳老旣有雪其事之敎。復官等節。請依例擧行。 上從之。尙喆曰。世孫聽政之初。有此處分。可謂垂裕後昆矣。 上曰。此可謂祈永乎。思觀曰。然矣。
정조 0년 · 목
令曰。南絳老復官事已 下敎。聖意豈可經宿而不卽頒布乎。斯速擧行事。分付該曹。○余謂諸承旨曰。今日次對大 處分。非都憲之力。 聖德攸曁也。都承旨徐有隣等齊聲對曰。今日 處分。孰不感泣乎。
정조 0년 · 강
令朝參行禮。依陳賀例擧行。
정조 0년 · 목
余謂禮曹判書趙重晦曰。明日 大朝朝參。聽政後初行也。儀注何如。重晦曰。未及磨鍊矣。余曰。前者朝參時。余先拜山呼。以昨夏崇政門朝參時節目磨鍊。先送草儀注於政院。以爲下覽添刪之地可也。
정조 0년 · 목
余謂命善曰。特授兵判。 聖意攸存。向者上疏。余則謂斷斷忠心。推此心報國。可謂忠矣。命善曰。宜受罪而反受寵命。古人所謂不知死所者。爲今日準備語也。余曰。此等事。非父兄之所詔。而慨然可知出於丹心。命善曰。臣疏不出則國事當至何境。臣只見國。不見其他矣。余曰。 聖德大恩。堯舜以後。未有此也。余之得保今日。莫非至慈至愛。而　兩宮之間。旣如是則孰敢爲說乎。余雖不才。耳目尙聰。欲爲仰贊 大朝。豈敢辭代勞之 命乎。初不欲疏辭。而仰陳一疏。不無曲引小嫌之心而然矣。宋瑩中輩以語脈不連深文等語。陰害於卿極矣。卿雖或與前相不協。豈敢爲此發此說乎。卿見余疏而呈疏云爾。則謂余深文乎。負犯不輕之 聖敎。於渠斷案矣。
정조 0년 · 강
上命門鑰開閉。以徽旨擧行。
정조 0년 · 목
上敎曰。門鑰仍留。已有下敎。而如有自小朝擧行之事。以徽旨開閉事定式。
정조 0년 · 강
副修撰嚴思晚。書陳母病。徑尋鄕路。賜例批。
정조 0년 · 강
副提學李秉鼎上書。賜批。
정조 0년 · 목
書略曰。臣於羲經泰卦。深有感焉。夫泰者。正月之卦也。乾下而坤上。陽內而陰外。卽君子道長之象。初二爻辭。旣曰彙征朋亡則宜無小人之可憂。而及至九三。屢致意於平陂往復之機。蓋以至治之極。升平之久。人心狃安而法綱漸弛。大化咸囿而釁孼易萌。以致平陂往復之相尋於無窮。故古之聖王。雖在王道平蕩一世歸極之後。未嘗不以辨淑慝嚴隄防爲急務。然所謂隄防。非可以徒嚴而已也。必先明道術端士趨。使之砥礪其名檢。公正其好惡。有以知其凶醜之可遠。殆甚惡臭。視國綱之可畏。無異鐵限。則隄防不期嚴而自嚴。釁孼不期消而自消。此臣前書所以旣請嚴隄防。而輒又惓惓於崇儒術培士氣者也。試以近日事論之。彼翔雲者特一凶孼之見棄於世者耳。苟非國家之隄防。士夫之名檢。蕩然壞盡。則渠雖包藏妖惡。何敢生覬覦跳踉之計哉。禮曰。以舊防爲無所用而壞之者。必有水敗。噫當其水敗之未有也。世俗淺見之謂舊防無可用者。固不足怪。今則旣有之矣。又惡可不亟扶將泯之元氣。申嚴已頹之大防。俾一種廢孼如翔雲之類。稍自斂戢。以爲潛消奸萌。永保泰運之圖乎。夫然後陽日益長。陰日益消。庶絕復隍之憂。馴致升階之盛矣。豈不休哉。嗚呼。春秋一經。出自聖筆。其嚴忠逆之分。謹夷夏之辨。有非佗經之比。肆惟我國。遠稽漢唐古典。近遵 皇朝定制。列是經于學官。出題試士。無間三經。不知自何時廢罷不用。堂堂右文之聖世。反襲曲學之謬擧。甚無謂也。而臣之尤所痛恨者。惟我 列聖朝尊攘大義。寔宗是經。而士子輩束之高閣。殆近百年。孰謂一隅海東。讀春秋也哉。兹當月正元日。重感春王聖旨。僭不自揆。竝以爲獻。伏望自今以往。書筵進講。試場發題。參用春秋一部。爰復舊制。以光斯文。幸甚。批以。書陳言皆切實。余甚嘉之。春秋之試場出題事。不無所見。而當初廢罷。旣由嚴科場之 聖念。則事係變更。有難擅決。議大臣稟處。
정조 0년 · 강
竄尹養厚于海南縣。
정조 0년 · 목
義禁府達。副司直尹養厚海南縣屛裔。而以令旨內辭意。具罪目。押送。依之。
정조 0년 · 목
義禁府達。因京畿監司狀達。長湍府使李萬恢。今方拿囚。而依受 敎。杖一百收贖。放送。依之。
정조 0년 · 강
命東宮朝賀時。槍劍軍排立。用正殿例。
정조 0년 · 강
令牌招禮貌官及藝文提學。
정조 0년 · 목
令曰。多有擧行之事。禮貌官牌招。承牌後。仍爲省記入直。又令曰。今下備忘記。有朝參兼行陳賀之命。雖在暮夜倉卒。儀文不可不備。藝文提學令招。致詞箋文。卽爲製進。又令曰。藝文提學入來後。以備忘示之。致詞。依唱榜例。依 聖敎以八字製進。
정조 0년 · 강
召接禮房承旨李衍祥于尊賢閣。
정조 0년 · 목
余曰。册印封裹乎。衍祥曰。今方封裹云矣。余曰。承旨姑退閤外。待禮判同入可也。
정조 0년 · 강
上御德游堂。 親傳 孝章宮香祝。余入參。
정조 0년 · 목
上具翼善冠黑圓領袍。乘輿詣德游堂庭下。降輿就位坐。余具遠遊冠絳紗袍。乘輿出顯謨門詣德游堂。諸執事奉進 册印。 上手摩後。余跪受退立。又進 各位香祝。 上親傳諸獻官。
정조 0년 · 강
上御集慶堂。召見都承旨徐浩修。
정조 0년 · 목
上曰。編次人入來乎。浩修曰。王世孫動駕時。藥房提調一人例爲隨駕。故提調蔡濟恭方以編次人陪從矣。何以爲之乎。 上曰。然則置之也。 命寫御製訖。 上曰。以朱紅劃間。以草綠粧衣。一件內入。一件入于東宮也。
정조 0년 · 강
詣 孝章廟上册印。仍行告由祭。
정조 0년 · 목
具遠游冠絳紗袍。乘輿詣延和門外。降輿入小次。○令曰。禮判入對。趙重晦進前。余曰。致詞磨鍊於儀注乎。重晦曰。未及磨鍊矣。余曰。致詞之磨鍊與否。禮貌官不爲稟定何也。○令曰。藥房都提調入對。又令曰。都承旨入對。李思觀徐浩修進前。又令曰。都監堂上入對。具允鈺進前。余曰。 册印姑先奉安於淸商門月廊。○令曰。新除授弼善柳義養牌招齋宿。先陪祭後謝恩。○令曰。弼善柳義養追省記入直。 詣 孝章宮。○改具翼善冠袞龍袍。就版位行禮。又拜 懿昭廟。遂還內。少頃復詣 孝章廟。○余曰。都監堂郞及別看役。皆令入來。○入廟內奉審。 册印欌後。仍還齋室。余謂都監堂上具允鈺曰。 册印奉安何處乎。允鈺曰。閤門外設遮帳奉安矣。○令曰。行禮時 册印先安於階下幄次例也。今番依此擧行可也。余謂允鈺曰。都監凡事。預先擧行。俾無臨時窘束之患可也。○令曰。旣承 下敎。上册印趁祭前爲之。則時刻不可不差先。上 册印正時。以子初初刻進定。○改具遠遊冠絳紗袍。乘輿出齋室門。至 廟門降輿。入就位行禮。陞詣 神座前。跪上 册印。降復位。再拜禮畢。還小次。○令曰。領左相入對。金尙喆。李溵進前。余曰。明有 擧動之命。余當於何處祗迎乎。余曰。宮門外祗迎何如。領左相曰。好矣。○令曰。動駕有 命。 駕到宮門。當爲祗迎。分付禮曹。又令曰。 大朝動駕。旣 命駕轎作行。 還宮時。當同牌隨 駕。以駕轎待令事分付。又令曰。 擧動時自多擧行之事。訓將先還闕下可也。○小頃改具翼善冠袞龍袍出次。入就位。行親祭禮如儀禮訖。出 廟門。○令曰。都監中軍禁軍將來待。又令曰。大朝動駕。只備堂隨 駕。百官落後。各司堂郞應從者待令。○還齋室。
정조 0년 · 강
遞差禮貌官盧聖中。重推禮曹判書趙重晦。
정조 0년 · 목
令曰。仗衛已戒。致詞不爲待令。致此窘束。掌禮之官所失不少。禮貌官盧聖中遞差。禮曹之初不磨鍊於儀注。亦甚疏漏。禮曹判書趙重晦從重推考。
정조 0년 · 강
引接大臣禮堂于尊賢閣。
정조 0년 · 목
余曰。賀禮在前。 聖心悅豫。致詞頒敎。恐不可廢之矣。左議政李思觀曰。頒敎則以得人慶賀例擧行乎。余曰。臨時稟定可也。禮曹判書趙重晦曰。服色。以絳紗袍磨鍊乎。余曰。袞龍袍擧行可也。重晦曰。表裏方物。外方箋文。何以爲之乎。余曰。表裏方物。議大臣爲之。外方箋文。待百官箋文宣讀與否稟旨爲之可也。重晦曰。外方物膳。雖不爲之。京中物膳。何以爲之乎。余曰。議大臣。稟于 大朝可也。
정조 0년 · 목
余曰。目今 聖上悅豫之時。致詞。雖無頭辭。烏可已乎。領議政金尙喆曰。致詞二本書置。箋文亦爲修整以待。進表裏方物物膳。似當依例擧行矣。余曰。 聖意無或以爲張大乎。領相曰。然則使禮房承旨稟定好矣。余曰。致詞。以 御製八字。作頭辭好矣。領相曰。臣等擧行。當依科賀例矣。余曰。賀禮之禮字。卽承旨之誤書也。必是例字矣。領相曰。先行朝參後。行陳賀。則呼嵩自如矣。余曰。然矣。
정조 0년 · 강
上御建明門。行朝參。余入參。
정조 0년 · 목
余具翼善冠袞龍袍。率百官。行禮。○ 上敎曰。其君祈永曠蕩。其臣雖一。何敢靳持。入侍前下敎。令兩司知悉。副提學李秉鼎。校理兪漢敬。修撰沈豊之。副修撰鄭宇淳。啓言。俄下 傳敎。臣等固知 聖意之有在。而臺啓之其連其停。不可奉承 上敎。況罪人沈翔雲之負犯。關係至重。爲今日臣子者。何敢遽然停啓乎。今此擧措。雖謂之臺閣亡而國綱頹可也。請停啓兩司大司諫沈勗之。執義郭鎭純。爲先削職。 上從之。秉鼎又啓言。臣俄於三司班列聞之。沈勗之郭鎭純。發停啓之論。則擧皆含嘿。無一人立異者。及臣請罪之後。始乃蒼黃進伏。欲爲分疏。其依違顧瞻之習。不可無警。請兩司諸臺。一幷罷職。 上從之。
정조 0년 · 목
余具翼善冠袞龍袍。率百官。進致詞。行禮。
정조 0년 · 강
召接副提學李秉鼎及下直守令于尊賢閣。
정조 0년 · 목
諸守令進伏。令曰。百里之責。不輕而重。生民休戚。專係守令。況以 大朝若係赤子之心。如有一夫一婦。不獲其所。則是負 大朝五十年惻怛之盛意也。惟余代聽以來。臨深履薄之戒。恒切于中。爾等或有出自經幄者。申申面諭。各別惕念。仰體 大朝如傷之德意也。今日入對守令。錄其名姓。以代柱帖。善治則喜。不治則罪浮於前矣。因令宣諭。余謂李秉鼎曰。副學上書。已悉其意。而今日筵中求助之敎。果能對揚 聖意。誠切感歎矣。秉鼎曰。今日翔雲之啓。沈勗之輩遽然停止。臣妄以爲國亡於今日矣。刊削之請。猶屬太輕矣。余曰。下款兩件條陳。亦出嚴隄防之意。余甚嘉之。況翔雲之啓。此乃一國之公議。天下之公議。則不可乍發而旋止矣。宋之亡。不亡於正國之日而亡於元氣消鑠之時。副學之言是矣。秉鼎曰。翔雲之啓。亟停毋歧者。有若立功自效矣。余曰。推是心。仰贊 大朝。補余不逮。是所望也。
정조 0년 · 목
余曰。沈翔雲之爲承旨。誠未曉矣。都承旨徐有隣曰。以釁累之蹤。盜竊名器。誠妖詐。而亂倫之罪。故贊善宋明欽之疏。已詳言之。翼雲之斷指。尤萬萬妖惡矣。余曰。正倫明理之政。不宜如是其跳浪矣。況翔雲之疏。隱映閃忽。萬萬巧惡。豈可以李迪輔朴盛源。同一視之乎。副學之言是矣。以隄防二字重言複言者。可見其心矣。
정조 0년 · 강
有政吏曹判書金鍾正。參判具㢞。參議洪檢。進。
정조 0년 · 목
以沈命德爲執義。柳義養爲司諫。兪恒柱南鶴遠爲掌令。姜★(亻+寅)爲持平。李顯模爲正言。宋煥億爲校理。李會遂爲副校理。李渭爲朔寧郡守。任希雨爲副修撰。李商巖爲應敎。
정조 0년 · 강
副司直朴師訥。上書乞致仕。賜批。
정조 0년 · 목
書略曰。臣濫蒙洪造。婆娑朝籍。三紀于兹。不知量已之義。徒貽懷祿之譏。冥升之秩。遽然下大夫之列。恩榮極矣。涯分踰矣。今臣犬馬之齒。洽滿七十。疾病侵尋。神精耗弊。陳力就列。已無其望。雖在軍銜散秩。其爲素餐之耻一耳。臣謹按禮經。大夫年七十。許以致仕。國典亦有堂上三品致仕之規。猗歟盛哉。聖人禮制。先王法意。所以曲遂萬物者。至矣盡矣。人之所願。天必從之。世之年未至而乞身者亦多蒙許。則況臣此請。年已至矣。禮亦然矣。實非格外干恩。伏望睿慈。曲諒至懇。式遵常例。俾臣得以退守賤分。歌詠聖德。批以。三品致仕。典例希闊。所請不許。
정조 0년 · 강
正言洪樂淵。書陳母病。徑尋鄕路。賜例批。
정조 0년 · 강
兵曹判書徐命善。上書辭職。賜批。
정조 0년 · 목
批以。卿以向日上疏之心。蚤夜不懈。何患乎居官。卿其勉哉。
정조 0년 · 목
兼文學李秉模。說書申光絅。持 皇明通紀。入對。
정조 0년 · 강
左相騎判玉堂入侍。余侍坐。
정조 0년 · 목
上敎曰。噫。三陽交泰。萬品咸新。而嗟哉吾民。與歲俱春乎。興惟于此。心若何心若何。今日沖子。歲初進饌。以蜜茶稱觴。興惟于此。何心甘食。特召內局在都提調提調承旨儒臣。先爲下敎。名曰諸道察民隱使。宣諭遍審而來。予意何。厦氊蔀屋。便若霄壤。身雖在於厦氊。心則懸於窮村。此豈予意哉。仰體昔年。夙夜此心。惟在元元。畿甸兪漢敬。關東李秉模。海西任希雨。關西安寬濟。關北李會遂。持諭書。諭小民。見穡事察民隱來。於三南。繡衣才來。其何稠疊。此亦爲民弊道也。於今安徐。只下諭書。令道臣宣布予意。
정조 0년 · 강
召接承旨于興政堂。
정조 0년 · 강
令專經及製述文臣。依續典抄達。
정조 0년 · 목
上敎曰。替攝講製試望。入于小朝事。定式爲之。
정조 0년 · 강
以李文源爲校理。趙尙鎭爲副校理。宋煥喆爲副應敎。曹遠振爲副修撰。竝前望也
정조 0년 · 강
兩司大司諫南玄老。執義沈命德。司諫柳義養。合達。賜答。
정조 0년 · 목
兩司達。荐棘罪人沈翔雲。昨日兩司之遽然停啓。事涉可駭。物情轉激。輿情咸憤。不可以旣停而置之。請仰稟 大朝。亟令王府拿鞫得情。夬正王法。令以。當稟于 大朝處分矣。柳義養達。頃日庭試。以三擧子試劵之雷同。至有拔榜之 命。其時主文。果矇然未察。固有其罪。若是知而不黜。其罪尤大。於斯二者。必居一焉。其在嚴科場杜後弊之道。不可以事過而置之。請施削職之典。不從。
정조 0년 · 목
戶曹判書具允鈺達言。軍廣兩倉。年例內司進排米。爲二千餘石。而進排之際。其弊不貲。此後則毋論內司與各宮房。年例別進排。請令自該司該宮房。直爲受去。從之。又達言。近來內入燭。比前加倍。耗費甚巨。故日前陳達。旣蒙下令。今後則勿爲進排。請出擧條分付。從之。余曰。戶判所達旣從。此乃尊國體節財用之意。今後內需司及各宮房。若有慢不奉行之弊。戶判隨現論罪。戶判旣已親聽。此後內用雜物。非自政院 下敎下令者。切勿許施。永革中使口傳分付之弊。如有特敎口傳分付。則先爲擧行。仍卽稟達事。令度支知悉。都承旨徐有隣達言。聽政以後。入侍入對史官。合爲四員。而藝文館廳直。極爲苟艱。在前代理之時。例有加出一人之事矣。請依例加出。余曰。事勢似然。一人差出可也。又達言。本院紙地。聽政之初。所入倍蓰。不可不稍加變通。請參量其容入多少。以爲取用之地。余曰。參量爲之。
정조 0년 · 목
書略曰。日昨 大朝處分之下。凡在瞻聆。莫不感激欣聳。咸曰 大聖人曠蕩之德。與春同和。在邸下祗承將順之道。亦當推而廣之。惟彼李迪輔經年瘴海。獨未蒙一視之澤。其豈無向隅之歎乎。顧今幽枉畢伸。罪謫咸宥。霈澤洋溢於域內。而此人尙在竄配。臣謂特降恩宥。以示同仁之意。則其於體行之方。尤豈不有光乎。將任與他自別。而御營大將尹泰淵。賦性邪媚。行事濫猾。爲世所指目久矣。特以將家之遺裔。偏蒙朝家拔擢之恩。而不思一分報效之道。戎機軍務。視若弁髦。貪榮麰利。看作能事。此則在渠不足深誅。而況其蹤跡閃忽。惟勢是趨。至於干預朝廷。妄論通塞。其假威市權之罪。不一而足。此等負國妖邪之類。豈可一日置之於輦轂之下哉。臣請亟施遠竄之典。使此輩少知懲畏焉。
정조 0년 · 목
都承旨徐有隣曰。李迪輔雖非邸下處分。而承此分勞之敎。竄配以下。邸下旣已裁斷。則豈無全保之道乎。先儒所謂讀書窮理。正指此等處。以我邸下之明理。不用於今日而用於何處乎。臣雖不肖。豈敢以不建白之說仰達。而若隨事煩稟。則豈分勞之義乎。余曰。屬之分勞邊則抑爲成說。若不建白則恐有自專之嫌矣。玉堂李商巖書。不曰非矣。亦不曰非公議。然此非時矣。昨日攻尹養厚。今日斥尹泰淵。景像如何。舜之流放竄殛。可見大聖人默運之道矣。有隣曰。人命生死。豈不誠大矣。而比國家大計。自有輕重。臣眼前只見國家。故其佗當不暇論耳。余曰。兪彥民事。余豈曰仰裨。而但余心則可見。罪斥言官。非余本意。而今欲罪之者。蓋不獲已也。李商巖若不處分。則彼輩跳踉之奸疏。不可不念。聖明雖在上。意外事變。何可知也。余謂左議政李思觀曰。近來仰裨 聖德之道。靡不用極。而昨出尹養厚事。今出尹泰淵事。非不欲漫漶。而當此聽政之時。若以此等輩來告。則當各別嚴處爲敎。如有萬萬非常之敎。則豈可屬之自己。而嫌而不言乎。左相曰。當此邸下一初之會。年少輩今日論一人。明日論一人。不是異事。而以 聖上好生之德。前後已是曠蕩。則李迪輔豈可終爲海島之人乎。小臣以鎭安二字。爲初政第一義矣。今或有無事中生事之弊。而治謨漸父。化導丕應。則在下曉然知邸下之心矣。安有紛然之慮乎。今此書批。豈邸下之所難哉。余曰。李商巖以經幄之臣。豈不知朝象。而乃有此擧。律之道理。亦非矣。 大朝五十年苦心。若由我壞了。則余將何爲。李商巖區處。誠不難。而若一向生事則將奈何。左相曰。 殿下五十年苦心。以是做治。邸下鎭安。亦體 大朝包荒之政。則年少輩激生風波。誠非矣。惟願穆然三思焉。時商巖又論尹泰淵事。凶徒一倍拂菀。爲商巖地。有是筵話。
정조 0년 · 목
令曰。余意已悉於大臣。大臣所達。亦如余意。若此不已。朝象奔波。將無寧靜之期。其在仰體 聖意之道。處分不可不嚴。應敎李商巖削職。原書給之。噫我 大朝五十年苦心。專在於鎭安調劑。則近日風色。極其紛紜。此非細慮。良亦寒心。而似此妄陳之章。尤係不得不仰徹者。是豈分勞之 聖意乎。此後若或不有飭敎。以致煩聒 聖聰之擧。則雖欲爲言者容之。其奈自犯何哉。諸臣以此知悉。又令曰。尹泰淵申飭。俾勿撕捱可也。
정조 0년 · 강
令嚴禁宮房田結假稱未準數受出者。
정조 0년 · 목
余謂戶曹判書具允鈺曰。向者龍洞宮屬。以免稅事起鬧於戶判家云。誠極駭然矣。允鈺曰。極爲寒心。宮屬不可不査治矣。余曰。子曰近之則不順。遠之則怨。正指此等弊矣。仍令曰。宮房所屬之憑藉恐喝於戶曹者。國綱所在。關係不小。此等之習。不可不痛懲。其在懲勵諸宮房之道。尤不可不嚴加處分。昨年以未準結文書督促事。作鬧宮屬。一竝令攸司囚治。捧招以聞。此宮與諸宮房。事體自異。則不有法禁。圖占民結者。極其無狀。龍洞宮次知中官。徒三年定配。當該宮任。杖配。同宮未準結。自今年還付戶曹。
정조 0년 · 강
放時囚鄭肅良及投畀罪人宋鍈等。
정조 0년 · 목
義禁府達。坡州前牧使鄭肅良。請依受 敎。杖一百收贖。放送。依之。又達。長鬐縣投畀罪人宋鍈申熤。鍾城府定配罪人朴奎壽等。放送事。令旨達下矣。分付各該道臣。○都承旨徐有隣達言。此有稟定然後。可以擧行者。凡係大辟以上。裁稟 大朝。大辟以下。裁稟小朝。而如有特敎取供。則不必以此爲式矣。
정조 0년 · 강
令副提學李秉鼎辭單勿施。
정조 0년 · 목
令曰。辭單頻數。此單勿施。捧納承旨推考。○都承旨徐有隣達言。俄以副學呈單。至下問備。而掃墳與情理切急者。不可一例防塞。請許之。從之。
정조 0년 · 목
文學徐有防。說書申光絅。持 皇明通紀。入對。
정조 0년 · 강
有政吏曹參判具㢞。兵曹判書徐命善進
정조 0년 · 목
以韓用龜爲注書。成德漢爲司禦。黃胤錫爲翊贊。李憲洛爲衛率。
정조 0년 · 강
領議政金尙喆。上箚乞免。賜批。
정조 0년 · 목
箚略曰。早晚顚沛。臣固自知。果然簡書出矣。噫。打草之驚。聲東之西。古人名喩。原任主文之被論。旣如此。則況定其立落者臣也。書其等第者臣也。若論其罪。臣實爲首。唯有早被刑章。以謝公議而已。何可剌剌較卞。以傷朝廷大體也。伏乞亟降重譴。批以。當初拔榜。旣因卿箚請。則嚴科試明是非之意。可謂兩盡。於卿有何毫分難安之端哉。到今處分已定之後。更事煩聒。恐涉若何。卿須體此慇懃。卽起視事。用副余虛佇之望。
정조 0년 · 강
都總管李溎上書。賜批。
정조 0년 · 목
書略曰。噫彼南絳老之復官。朴盛源之宥還。卽我大朝盛德至善。臣於頌祝之餘。亦有所悚愧者。自有絳老之事。臣之入臺。凡幾遭矣。而未敢以一言孚格天心。至於盛源之啓。臣實首發。舊啓之停。未足以追贖前愆。而乃反以此媒榮。寵命恩褒。逈出常禮。至若昨日 臨門受賀。尤是負罪賤臣之千萬不敢當者。伏地戰惶。但有感涕之被面。伏乞仰稟 大朝。收還臣新資。批以。不孤二字。已諭向日卿批矣。余則以爲日昨筵奏。又從不孤中來也。卿其勿辭察任。
정조 0년 · 강
大司諫南玄老上書。賜批。
정조 0년 · 목
書略曰。區區願忠之心。不能自已。略此附陳。一曰。崇道術以勵頹俗。方今習尙靡靡。無所定向。尠自守廉靖之風。多乘機傾軋之態。市道易變。人心漸溺。此無佗。道術不明。趨向不端故也。宋臣朱熹之言曰。知如是是病。不如是是藥。正宜招延宿德之士。以爲一世之矜式。則庶可以一半分救得。而咸歸於大中至正之道矣。二曰。懋實學以鎭浮華。方今麟楦餙外。蠟貌無實。滔滔日趨於虛泡之界。始知齊魯間修飭之士。不如萬石家質行。則惟宜先懋實學。以是心行是政。使得以觀感丕變者。是我邸下一轉移間事也。三曰。奬恬退以抑躁競。夫好富貴而惡貧賤。人之常情。顧今以文通籍者。殆至千數百人之多。遯世無悶之操。不可責之於人人。則奔走伺候之習。亦安得以禁之乎。是宜崇奬退讓之流。使當世之人。皆知躁競之不如恬退。則是可爲操約而及遠之術矣。四曰。簡廉白以警貪墨。國朝所以待廉吏者。可謂至矣。生前褒其廉謹。身後錄其子孫。是以中人以上。皆可以砥礪氷糱。不染脂膏。而近年以來。貪風日熾。一經腴邑。便起甲第。屢典藩閫。田園遍野。是豈古人皆廉而今人皆貪者哉。此不過習俗已污。義理不明故也。今宜簡用廉白之人。優其爵祿。殊其寵章。則庶可以貪者廉而墨者白矣。五曰。重臺閣以來直言。古人云。鷙鳥破卵。鳳凰不至。近者臺垣之疲軟不職。亦已久矣。顧其任則古所謂與人主爭是非。與大臣相可否者也。其責顧不重歟。優容之。奬勵之。使得以人各盡其懷。則鯁直之風。不患無人。而昌言格論。日至於前矣。六曰。嚴科場以正士趨。夫科擧者。士子發身之初也。古人云。欲事君而先欺君可乎。應科之始。一有不謹。則比若人受病於胎中者。終身不健也。末俗浮囂。每經一科。輒多辭說。臣未的見。不敢質言。而其爲士子之羞則大矣。亦宜嚴立規模。俾無倖占濫竊之弊。則士趨可正而人才可得也。批以。書中條陳。言皆切實。當留意。爾其勿辭察職。
정조 0년 · 목
上敎曰。精神索漠。今日謂正日。陞降拜跪誠難。欲書頭辭。召禮房。此是正月。尙無禮曹稟。今日將 太室春享傳香云。必令祗迎而開導也。今日當祗迎。此猶若此。況三月乎。今年 皇壇。令沖子攝焉。
정조 0년 · 강
召接禮房承旨于尊賢閣。
정조 0년 · 목
令曰。祗迎旣已稟承 下敎。當此侍湯之時。不可不隨 駕。今日香祗迎時。隨出侍坐。陪衛諸事。一依前日庭試例擧行。今在門乘輿。政院及禮貌官知悉。
정조 0년 · 강
上詣延和門。香祗迎。余隨詣侍坐。承旨李得永。兼輔德李衍祥。文學徐有防。司書尹尙東。兼司書洪國榮。說書申光絅陪衛。
정조 0년 · 강
遣戶曹判書具允鈺。詣 垂恩廟奉審。
정조 0년 · 목
令曰。經費非不軫念。而久未展拜。卿進詣 垂恩廟奉審後。如有修改處。知奏。
정조 0년 · 강
令弼善洪樂任禁推。分揀。
정조 0년 · 목
洪樂任再違召。令以。禁推令旨捧入。仍令曰。旣示飭意。慶禮在明。弼善洪樂任。分揀放送。更爲牌招察任。特敎之下。身爲小官。何敢一向違召。政院嚴飭。
정조 0년 · 강
令御營大將尹泰淵。牌招入對。
정조 0년 · 목
令曰。雖是將臣。武弁之處義自異則何敢引嫌。御營大將尹泰淵。牌招聽下令。○尹泰淵入對。令曰。職是將臣。應知事體。將臣去就。瀆撓爲難。勿辭行公可也。泰淵曰。臣行已無狀。致有人言。豈敢抗顏復入修門。而恩數曠絕。辭敎懇惻。雖已黽勉承膺。而退當以文字仰暴矣。余曰。於卿非恩數也。亦非懇惻也。膺令之後。不可更事撕捱。左副承旨鄭昌順。請推泰淵。從之。
정조 0년 · 강
賞賜內試射人等有差。
정조 0년 · 목
令曰。弓人閑良方仲碩。一廵試射。五矢全布。直赴殿試。又令曰。 大殿長番中官李漢謙。一廵試射。五矢全布。依例加資。
정조 0년 · 강
以洪周萬爲掌令。金履常爲持平。洪彥喆爲獻納。兪岳柱。李羽逵爲正言。竝前望代點也。
정조 0년 · 강
配中官安國來于載寧郡。
정조 0년 · 목
以宮房事也。義禁府以徒三年定配議達。依之。
정조 0년 · 강
令明禮宮未準結。還付戶曹。
정조 0년 · 목
令曰。明禮宮之句管於東宮。在於昨秋以後。未準結之望定。在於昨秋以前。雖與龍洞宮事有異。今旣管於本宮。則其在先本之道。不可以令前勿論。同宮未準結圖占者。依龍洞宮例。今日內還付戶曹草記。次知中官。當該宮任。所當依龍洞宮處分。而此時屬於 內殿時事。於義壽進宮次知及宮任。姑不勘處。則宜無異同。故此不竝論。以此分付該宮。
정조 0년 · 목
令曰。宮闈令。男子則一也。事甚無謂。余意則 王后位。以大祝薦奉。誠合宜矣。故判書朴弼周入來時。宮闈令以宗臣塡差之意。當仰陳厘正矣。
정조 0년 · 강
召接坐直承旨于尊賢閣。
정조 0년 · 목
余謂都承旨徐有隣曰。領相去就。卿聞之否。有隣曰。領相以爲命官與主文無異同。臺啓未收殺之前。決難冒出云矣。余曰。崔趙拔榜。已示隄防。而若是齗齗。則有自 大朝復科之慮。思之及此。不如停達。而豈可使之停啓乎。○令曰。明日耆社進饌時。當侍坐。擧行諸事。依老人賜饌時例爲之事。分付春坊。
정조 0년 · 목
文學徐有防。兼司書洪國榮。持春秋集傳。入對。
정조 0년 · 강
命堂上官以下官敎。稱令旨。安玉印。
정조 0년 · 목
上敎曰。自今以後。堂上正三品以下官敎。改以令旨。踏玉印。凡政事單付者皆達下。
정조 0년 · 강
有政吏曹判書金鍾正進。
정조 0년 · 목
以李命植爲吏曹參議。李衍祥爲應敎。金履正尹行修爲校理。朴相來爲副校理。尹東晚爲修撰。嚴思晚爲副修撰。沈豊之爲兼文學。李運永爲黃澗縣監。
정조 0년 · 강
令推考弼善洪樂任。
정조 0년 · 목
令曰。朝綱解弛。小官之違召。看作能事。至於今日洪樂任而甚矣。 大朝飭敎之下。無意膺命。此何事體。此何分義。設有些少情勢。宜乎先公。若此不已。將無束帶之日乎。事體所在。不可一任其違傲。弼善洪樂任。爲先從重推考。禮貌官點下。其令卽爲謝恩後入對。
정조 0년 · 강
召接都承旨于尊賢閣。
정조 0년 · 목
都提調李思觀曰。耆社諸臣。爲進饌來待矣。 上曰。飮食何爲而來。思觀曰。新入禮矣。 上曰。新入者誰也。思觀曰。沈鏽矣。 上曰。夜夢。誠異常矣。 陟降臨止。 敎以予知汝孝及坤殿之賢。此時大臣尙無一言。甚慨然。已諭於諸大臣。亦諭於韓判府事及前左相爲 敎。此豈非異常之夢乎。予年六十六。行嘉禮。其時坤殿入宮年爲十五。而今則已爲三十二歲云矣。思觀曰。聖人之夢。本非偶然。此實 陟降之所指導矣。
정조 0년 · 강
上御集慶堂。受耆社進饌。余侍坐。左副承旨申大升。輔德李鎭衡。兼輔德李衍祥。弼善洪樂任。文學徐有防。司書尹尙東。兼司書洪國榮。說書申光絅進參。
정조 0년 · 목
余進花于 大殿後。簪花。諸臣亦簪花。進宴床。樂作。余獻壽觴。耆社諸臣以次獻觴。
정조 0년 · 강
遣史官。往諭領議政金尙喆入對。
정조 0년 · 목
令曰。卿之毫無引義之端。已悉於箚批。更何多誥。見今大臣諸臣。以尊號仰請 大朝。則此時首揆。豈可以不當引之事强引。而不肯造朝乎。卿須體諒。卽爲入對。
정조 0년 · 강
大臣禮堂請對入侍。余侍坐。
정조 0년 · 목
領議政金尙喆曰。 聖孝仰格。至發於宵寐。此誠陟降之所指導也。臣等欲仰請。事係莫重。敢此入對。而王世孫聽政之後。事面自別。且 殿下六旬舟梁。今幾二十年。有此非常之慶。則當有非常之擧矣。 上曰。三十二字。又何加八字乎。左議政李思觀曰。字之多少。何可計較於 聖心乎。尙喆又請書下傳敎。余繼請上尊號。 上敎曰。嗚呼。臨御五紀。年今八十三。何事繼述。何事惠民。興惟及此。食豈甘。寢豈便。夙夜一心。此亦有傅巖之夢。拜先之事。嗚呼。己卯嘉禮。年今八十三。於內殿因相臣所奏。奏於 孝昭殿。得內殿於十五歲時。於今舟梁已至十八歲。內殿年亦三十二。興惟及此。心亦異常。晝有所思。夜必夢焉而然乎。嗚呼。 陟降冥冥。深鑑而然乎。夜夢許否德以曰以孝。稱內殿以賢哲。睡醒愧恧。曷勝歉然乎。莫重 陟降之敎。何敢嘿乎。朝者略諭。因此張大。以至此。是誰是誰。卽予卽予。然予自受乎。心以爲悶。聞相臣所奏。於此予至榮。其雖固執。何敢復辭。依壬辰例。追上尊 號。其先爲焉。而其將何處。先 明陵次 毓祥宮。今予到此。卽 陟降所賜。宜先議號。嗚呼。以予恒日固執。有此命。殆若古人所謂爲先而然也。雖然。呼寫于此。身自靦然。此時文衡宜備。大提學前望單子先入。議號後。令沖子先詣昌德宮以奏。次詣毓祥宮告由。其何踰日。前後廂軍挾輿軍。先爲待令。設都監等事。依例擧行。時原任大臣館閣堂上九卿。依例命招。
정조 0년 · 강
引接時原任大臣戶曹判書于興政堂。
정조 0년 · 목
余曰。雖未敢仰揣 聖意。而 宸夢之敎。已發於前席。且有旣書之 傳敎。坤殿尊號。幾乎發落。而大殿尊號。必有加上之擧然後。可蒙 允許矣。領相曰。壬辰年已發 四聖尊號矣。今亦依此仰請好矣。余曰。 大殿尊號字。已議定乎。領相曰。以堯齡舜華乾健坤寧爲定好矣。余曰。戶判奉審以來乎。戶曹判書具允鈺曰。 垂恩廟執頉處。已修啓矣。余曰。卽爲修改。而告由祭。今二十一日。卽誕辰日也。伊日告由可也。
정조 0년 · 강
引接領左相禮堂于興政堂。
정조 0년 · 강
召接禮房承旨于興政堂。
정조 0년 · 목
右承旨鄭昌順。讀奏壬辰尊崇日記與儀軌。余曰。壬辰尊號得請。在何時乎。昌順曰。十月二十一日得請矣。余曰。 先朝追號。卽速議定可。也議定後當陪進矣。○令曰。陳賀等節。依壬辰年例擧行。
정조 0년 · 강
余詣昌德宮　毓祥宮。奏定徽號。承旨申大升。輔德李鎭衡。兼輔德徐有防。弼善洪樂任。文學洪文海。兼文學沈豊之。司書尹尙東。兼司書洪國榮。說書申光絅陪詣。
정조 0년 · 목
上御德游堂。余具翼善冠袞龍袍。詣堂庭。奉 肅宗大王　毓祥宮定號別單。由通陽門。出延和門。廟宮徽號奉安于兩輿。輦前前奉。都監堂郞陪進輦後。出興化門。詣昌德宮 眞殿。就版位。行四拜禮。上殿告由。又行四拜。百官行禮於仁政殿庭。令曰。賀禮當前。堂上堂下罷削人。一竝敍用。令該曹口傳付軍職。仍詣 毓祥宮。就廟庭前閣。行再拜禮。告由。又行再拜。出廟門。令招大提學李徽之。駕前入對。令曰。箋文可改處。禮貌官已知之。問而改之。還至慶熙宮。令曰。百官勿爲出去。整齊以待。又令曰。賀禮。待天明擧行。陪衛宮官。閤外房舍少憩。禁軍亦於公廨少歇。以避夜露。仍令隨駕軍兵。設粥後解嚴。
정조 0년 · 강
令明禮宮於義宮賜牌。依續典。只給千結。
정조 0년 · 목
戶曹判書具允鈺達言。明禮宮本賜牌。只是千結。而以東朝主管。加給五百結。庚午別賜三百結。戊子別判付二百結。壬辰五百結。合爲二千五百結。而於義宮亦如此數矣。余曰。依續典。只給本結千結。其外則一例還付可也。
정조 0년 · 강
令推考忠淸監司閔百奮。
정조 0년 · 목
閔百奮以捉虎事狀達。余謂承旨曰。捉虎論賞。非一切防塞者。而不可濫也。數月之內。捉虎爲數十處。則幾乎熄害。囕死之報踵至。此何故也。爲方伯者。審愼狀聞可也。仍令曰。捉虎論賞。此亦爲民之一事。雖難防遏。亦不可一任其紛紜。今見錦伯之狀。其所論列。不免謬例。忠淸監司閔百奮。從重推考。此狀達下送。査實後。更爲狀聞。
정조 0년 · 강
兩司大司憲朴相老。執義沈命德。掌令兪恒柱洪周萬。持平姜★(亻+寅)。正言兪岳柱合達。不從。大司憲朴相老上箚。賜批。
정조 0년 · 목
箚略曰。昨伏見令旨下者。有應敎李商巖削職之令。臣竊以爲過矣。商巖之言。實採輿論。而一字之批旣靳。譴削之罰遽加。何邸下之摧折至此也。訑訑之漸。臣實憂之。伏乞還入原書。特賜批旨。仍寢儒臣削職之令。批以。余之處分。豈無意也。
정조 0년 · 강
大司諫南玄老。書陳父病。乞遞。賜例批。
정조 0년 · 강
工曹參議金鍾秀。書陳母病。徑尋鄕路。賜批。
정조 0년 · 목
批以。末擬落點。出於特恩。爾勿過辭。察職。
정조 0년 · 강
設上尊 號都監。差都監堂郞及差備官。
정조 0년 · 목
都監都提調。領議政金尙喆。提調。戶曹判書具允鈺。禮曹判書趙重晦。工曹判書金漢耆。都廳。副司果李商岳。應敎李德師。郞廳。戶曹佐郞沈念祖。禮曹正郞金璟。工曹正郞洪元燮。副司果洪啓瑞尹昌濂。禮賓主簿鄭東協。監造官。內贍奉事李采。掌苑奉事徐有後。廣興奉事李趾和。平市奉事宋煥周。副司勇李憲泰金啓漢。別工作。繕工監役吳命久。 肅宗大王玉册文製述官。判府事金陽澤。預差。判府事韓翼謩。書寫官。奉朝賀金致仁。預差奉朝賀李最中。 金寶篆文書寫官。領府事金相福。預差。判敦寧李蓋炡。 仁敬王后玉册文製述官。行司直徐命膺。預差。行司直李昌壽。書寫官。副司直金相翊。預差。行司直洪樂性。 金寶篆文書寫官。戶曹判書具允鈺。預差。行司直鄭弘淳。 仁顯王后玉册文製述官。副司直黃景源。預差。吏曹判書金鍾正。書寫官。副司直尹東暹。預差。副司直鄭尙淳。 金寶篆文書寫官。判府事李溵。預差。副司直鄭光漢。 仁元王后玉册文製述官。副司直李福源。預差。副司直洪樂仁。書寫官。工曹參判尹得養。預差。副司直金相翊。 金寶篆文書寫官。漢城判尹金孝大。預差。副司直尹東晢。 毓祥宮竹册文製述官。藝文提學鄭存謙。預差。行司直趙明鼎。書寫官。昌城尉黃仁點。預差。戶曹判書具允鈺。 銀印篆文書寫官。光恩副尉金斗性。預差。副司直尹東暹。 大殿玉册文製述官。大提學李徽之。預差。奉朝賀李最中。書寫官。判府事申晦。預差。左議政李思觀。 玉寶篆文書寫官。奉朝賀洪鳳漢。預差。判府事金陽澤。樂章文製述官。左參贊蔡濟恭。預差。江華留守洪樂命。 徽寧殿玉册文製述官。弘文提學趙曮。預差。兵曹判書徐命善。書寫官。都承旨徐有隣。預差。吏曹參判具㢞。 金寶篆文書寫官。行司直朴相德。預差。副司直權導。 中宮殿玉册文製述官。副司直鄭厚謙。預差。副司直李瀰。書寫官。工曹判書金漢耆。預差。刑曹判書李重祜。玉寶篆文書寫官。錦城尉朴明源。預差。禮曹判書趙重晦。樂章文製述官。行司直趙明鼎。預差。副司直李宜哲。 儲慶宮竹册文製述官。大提學李徽之。預差。藝文提學鄭存謙。書寫官。領府事金相福。預差判府事申晦。 銀印篆文書寫官。判府事金陽澤。預差。左議政李思觀。○都監以本都監郞廳監造官。各房分掌別單書達。從之。一房。郞廳沈念祖鄭東協。監造官李采李趾和李憲泰。二房。郞廳洪元燮尹昌濂。監造官徐有後宋煥周。三房。郞廳金璟洪啓瑞。監造官金啓漢。又達。 徽寧殿玉册文製述官趙曮。病難製進。請以行司直趙明鼎改付標。從之。又達。 仁敬王后玉册文書寫官金相翊。病難書進。請以行司直洪樂性。陞實付標。從之。○吏曹以上號時差備官別單書達。從之。神主出納大祝。副護軍閔鍾烈。讀 玉册官。副護軍李衍祥。副司果李文源。捧 玉册官。副司果宋煥億李祖源金峙默李昌漢李東郁尹行修。修撰尹東晩嚴思晩鄭宇淳。軍資正金載人。校理趙尙鎭金履正。副司果柳義養。讀 金寶官。副司果鄭景仁。捧金寶官。副司果李魯述李儒慶李在學申應顯曺遠振。修撰鄭宇淳沈有鎭。副司果李頤祥。讀 玉寶官。宗簿寺正李普溫。捧 玉寶官。副校理朴相渠。副司果李謙彬吳大益。捧 竹册官。副司果金致顯。軍資正金載人。掌令兪恒柱。校理朴相來。捧銀印官。宗簿正李普溫。副司果李謙彬申大年吳大益。
정조 0년 · 목
肅宗大王加上尊號曰。配天合道啓休篤慶。 仁敬王后加上尊號曰。惠聖。 仁顯王后加上尊號曰。莊純。 仁元王后加上尊號曰。徽靖。 儲慶宮加上諡號曰。裕德。 毓祥宮加上諡號曰。綏福。 大殿加上尊號曰。堯明舜哲乾健坤寧。 徽寧殿加上尊號曰。仁徽。 中宮殿加上尊號曰。聖哲。
정조 0년 · 강
上御集慶堂。受定號陳賀。余率百官行禮。承旨申大升。輔德李鎭衡。兼輔德徐有防。弼善洪樂任。文學洪文海。兼文學沈豊之。司書尹尙東。兼司書洪國榮。說書申光絅進參。
정조 0년 · 목
余具翼善冠袞龍袍。出詣延和門幕次。令百官暖帽。由通陽門。詣集慶堂庭。率百官。行四拜禮。陞殿侍坐。降復位。宣敎訖。又行四拜禮。山呼訖。又陞殿侍坐。諸臣以次陞殿獻賀。 上曰。世孫必極欣喜也。禮畢。余詣正始閤北庭。進表裏。陳賀于 中宮殿。出通陽門。還內。
정조 0년 · 강
遣承旨。詣 社壇奉審。
정조 0년 · 강
罷同副承旨李得永職。
정조 0년 · 목
令曰。筵說何等嚴密。而職在喉舌。有此不審之失。已極未安。況所傳之說。又是全不近似者耶。其在社後弊之道。不可無飭。同副承旨李得永。罷職不敍。
정조 0년 · 강
右副承旨李普行。陳書徑出。
정조 0년 · 목
政院達。李普行謂有情勢。陳書徑出。原書退却矣。請牌招。令曰。旣已下令。所失在彼。右副引義。萬萬過矣。卽爲牌招。又令曰。傳者之失言。言者替當。誠是始慮之外。只推。牌招入直。
정조 0년 · 강
承旨入侍。余侍坐。
정조 0년 · 목
都提調李思觀曰。今日盛擧。 聖孝有光。臣民之慶。亦當如何。 上曰。世孫亦歡喜乎。思觀曰。睿孝克伸。欣忭曷有其極。 上下問尊號。思觀曰。堯明舜華乾健坤寧矣。 上曰。何義也。思觀曰。文明光華。卽堯舜之大德。而我 殿下有之矣。健行寧靜。乃乾坤之合德。而亦有符於今日之慶矣。
정조 0년 · 강
以吳載紹爲承旨。李在簡爲吏曹參議。竝前望也。
정조 0년 · 강
上御延和門。詢問貢市人弊瘼。余侍坐。承旨蔡弘履。輔德李鎭衡。兼輔德徐有防。弼善洪樂任。兼文學沈豊之。司書尹尙東。兼司書洪國榮。進參。
정조 0년 · 목
領議政金尙喆啓言。今番徽號中。舜華之華字。猶不如濬哲之哲字。故敢達矣。 上曰。有前例乎。尙喆曰。壬辰亦屢次議定矣。
정조 0년 · 목
領議政金尙喆啓言。 徽寧殿上號徽仁。請改以仁徽。 上從之。
정조 0년 · 강
領相戶工判入侍。余侍坐。
정조 0년 · 강
召接禮曹判書趙重晦于延和門幕次。
정조 0년 · 목
趙重晦達言。 徽寧殿册寶陪進時。由惠政橋棃峴大路弘化門以入矣。今番亦依前例擧行乎。余曰。依壬辰年例爲之。又達言。今正月二十八日上尊號告由祭。 宗廟　永寧殿　社稷　毓祥宮徽寧殿。依前例。前期三日。請以二十五日設行。余曰。依例擧行。
정조 0년 · 강
司諫柳義養上書。賜批。
정조 0년 · 목
書略曰。臣伏覩再昨日所議獻 貞聖王后徽號則徽仁二字。與 恭陵徽號相同。而敬考 璿源譜略御牒。則 列聖朝徽號。曾無前後之相同。蓋其敬謹之地。禮意當然。伏願仰稟 大朝。亟令再昨日會議諸臣。更加商議。務歸至當。批以。已下令矣。
정조 0년 · 강
令推考司諫柳義養。